text: Ny færdselsulykke: To biler spærrer Koldingvej ved Ribe
  27 november 2015 kl. 07.29
  En ulykke med to biler spærrer i øjeblikket Koldingvej i begge retninger. 
  To biler er fredag morgen involveret i en færdselsulykke på Koldingvej ved Kalvslund ved Ribe, oplyser Syd- og Sønderjyllands Politi til TV SYD. Koldingvej er derfor midlertidigt spærret.
  Politiet oplyser desuden, at en person er teknisk fastklemt.
  - Det vil sige, at redningspersonalet er bange for, om der er sket noget med nakken eller andet på personen, og man klipper derfor taget af bilen, siger Ivan Jensen fra Syd- og Sønderjyllands Politi til TV SYD.
  Det vides endnu ikke, hvornår vejen er fri igen. TV SYD følger sagen.
  